"Din kienet ilha ġejja" – Il-missier mixli bil-qtil ta' ibnu f'Ħal Għaxaq
Imtella' Awwissu 19, 2020 - Aġġornata 19 Ta' Awwissu, 2020 5:34pm L-anzjan Salvu Dalli, mixli bil-qtil ta' ibnu Antoine Dalli fis-7 ta' Awwissu li għadda fid-dar tiegħu f'Ħal Għaxaq, allega mal-Pulizija li d-diżgwit bejnu u ibnu kienet ilu ġej tant li fl-aħħar xahrejn ir-relazzjoni tagħhom iggravat. Meta dalgħodu kien qed jixhed fil-Qorti, Dalli qal li x-xahar li għadda kien irrapporta lill-Pulizija li ibnu allegatament ħebb għalih u darbu ħafif. Dwar dan il-każ, il-vittma kien se jaffaċċja akkużi fil-Qorti. Il-Qorti ħatret psikjatra biex jeżamina s-saħħa mentali tal-akkużat biex jistabilixxi jistax jgħaddi ġuri. Fil-kumpilazzjoni ta' Salvu Dalli mixli bil-qtil ta' ibnu ġimgħa u nofs ilu, l-Ispettur Keith Arnaud qal li l-imputat qalilhom li għaxar minuti qabel l-isparatura fatali, ibnu ta' 37 sena allegatament mar bir-rota quddiem id-dar ta' missieru fi Triq il-Gudja, Ħal Għaxaq, beda joffendih mit-triq u f'waqt minnhom sgassa l-bieb ta' barra u allegatament mar fl-ewwel sular fil-kamra tas-sodda fejn kien missieru. Quddiem il-Maġistrat Marsanne Farrugia, l-Ispettur qal li minn filmati tal-kameras tas-sigurtà li ġabru miż-żona nstab li Antoine Dalli deher jasal bir-rota u disa' minuti wara, deher il-missier ħiereġ mid-dar u jimxi lejn wieħed mill-ġirien. Dan il-ġar tkellem mal-Pulizija u qalilhom li Salvu kien talbu juża t-telefon tad-dar biex iċempel lill-Pulizija u jgħarrafhom li kien għadu kif spara lil ibnu. Fix-xhieda, l-Ispettur Arnaud qal li l-akkużat ta' 68 sena qalilhom li kif ibnu sgassa l-bieb, qabad is-senter li qatt ma kien uża qabel, tefa' skartoċċ fih u kkargah. Il-missier allega li kif ibnu daħal fil-kamra tas-sodda, imbuttah u pprova jħebb għalih. L-anzjan qal lill-Pulizija li kien hawn li qabad is-senter u sparalu tir f'żaqqu. L-Ispettur Arnaud spjega li Antoine Dalli nstab mejjet fix-shower b'ferita gravi f'żaqqu waqt li l-vit tas-sink kien għadu għaddej bl-ilma. L-Ispettur qal li s-sieħba tal-vittma li ilha tafu sitt snin u hi omm iż-żewġt itfal tagħhom ta' tlieta u erba' snin qalet lill-Pulizija li huma dejjem għexu fid-dar ta' Salvu Dalli li wara li mietet martu 10 snin ilu mar joqgħod f'dura fiż-Żurrieq. Qalet li fl-aħħar xahrejn inqala' ħafna tilwim bejn il-missier u l-iben tant li xi tliet ġimgħat ilu, l-akkużat keċċa lil ibnu mid-dar u ħalla lis-sieħba u wliedhom joqogħdu hemm. L-anzjan mar jgħix magħhom fl-istess dar sakemm ġimgħa qabel id-delitt keċċihom mid-dar u l-omm flimkien maż-żewġt itfal marru jgħixu ma' Antoine Dalli f'razzett taz-zijiet tiegħu f'Ħal Għaxaq stess. L-Ispettur Arnaud qal li fis-6 ta' Lulju li għadda Salvu Dalli irrapporta lill-Pulizija li ibnu Antoine reġa' qabad sew il-vizzju tad-droga. Allega li ibnu kien mar id-dar tiegħu u ħebb għalih b'daqqa ta' ponn. Dwar dan il-każ, il-Pulizija ħarġu akkużi kontra Antoine Dalli u kellu jaffaċċja proċeduri fil-Qorti. Fil-Qorti ntqal ukoll li lejlet id-delitt, Salvu Dalli għamel rapport ieħor lill-Pulizija li ibnu kien reġa' ħebb għalih għax beda jwaħħal fih li l-aġenzija Appoġġ kienet se tieħu lil uliedu. Dakinhar stess tal-qtil, il-Pulizija rċevew rapport minn Silvan Dalli, wieħed miż-żewġt aħwa ta' Antoine Dalli jallega li ħuħ kien qed jheddu. Fuq talba tad-difiża, il-Maġistrat Marsanne Farrugia ħatret lil Dr George Debono biex jeżamina s-saħħa mentali ta' Salvu Dalli u biex jistabilixxi jekk jistax jaffaċċja ġuri.